Seun sterf toe bendelede wild en wakker losbrand | Maroela Media
Die polisie in die Wes-Kaap is op die spoor van verdagtes nadat 'n jong seun (10) Vrydag tydens 'n bendeskietery in Manenberg, Kaapstad, in die kruisvuur beland het. Hy is later in 'n hospitaal dood.
Sers. Wesley Twigg, woordvoerder van die polisie, sê vyf onbekende verdagtes van opposisiebendes het omstreeks 10:30 op die hoek van Priscilla Ngeni- en Chemist Mlungustraat in Tambo Village wild en wakker op mekaar begin losbrand.
Die seun het in die kruisvuur beland en is na die hospitaal gehaas waar hy later aan sy beserings beswyk het.
Twigg doen 'n beroep op enigiemand met moontlike inligting rakende die verdagtes om na vore te kom.
Inligting kan by die Stop Misdaadnommer by 08600 10111 aangemeld word en sal vertroulik gehanteer word.
Nou moet 'n onskuldige kind die prys betaal vir 'n klomp bendes wat met ongelisensieerde wapens sit! Cele nóg bloed op jou hande en dit van 'n kind
En nogsteeds is dit nie onwettig om aan 'n bende te behoort nie!
Mense is bang om na vore te kom met inligting want hulle kan dan teikens word. Die bendes regeer al te lank in hierdie plekke. Mense se veiligheid en lewens is vir hulle van geen belang, as jy in die pad van hulle geweld kom, raak jy ook net 'n statistiek. Ongelukkig is kinders te dikwels die slagoffers.
Ongelukkig het die gesagsowerhede lankal hulle greep en beheer van misdaad verloor want daagliks is verskeie berigte van moorde, roof, bendes wat regeer en moor, "untouchable" dwelmsindikate met wereldwye samewerking. En wanneer hulle weer sien, is tereurorganisasies soos Isis in ons land ook soos in Mosambiek, reg langs ons, besig om mense te onthoof en té moor – ek glo dat daar reeds sterk netwerke in ons land bestaan. Dan is dit ook te laat om dit te keer, en die president sal sê – "I am shocked…."
Cele, dit is tyd dat jy of jou baadjie vat en loop, of begin beheer kry oor die gemors op jou skof….. Mens hoor te veel van kinders en vroue en ou mense wat onnodig/per ongeluk in een of ander spervuur beland het. Ek het geen polisie kennis nie, maar ek kan duidelik sien jy het absoluut geen beheer. Of het julle n ander onderduimse plan hier? Ruk jou mense reg!!!